Na temelju članka 4. alineje 1. Zakona o državnim potporama (Narodne novine 47/14), mišljenja Ministarstva financija KLASA: 302-01/14-01/99, URBROJ: 513-06-02-14-10 od 27. studenoga 2014. i članka 38. točke 6. Statuta Grada Zagreba (Službeni glasnik Grada Zagreba 19/99, 19/01, 20/01 - pročišćeni tekst, 10/04, 18/05, 2/06, 18/06, 7/09, 16/09, 25/09, 10/10, 4/13 i 24/13), Gradska skupština Grada Zagreba, na 22. sjednici, 22. prosinca 2014., donijela je

**PROGRAM**

**državne potpore za zapošljavanje osoba s invaliditetom za razdoblje od 2015. do 2020.**

**1. Cilj dodjele državne potpore**

Potreba pomoći društvene zajednice za uključivanje osoba s invaliditetom na tržište rada prepoznata je u svim dokumentima socijalne politike. Uređena je Konvencijom UN o pravima osoba s invaliditetom, a u Europskoj uniji i nizom drugih dokumenata, uključujući i Direktivu koje su države članice dužne implementirati u nacionalno zakonodavstvo, sve u cilju osiguranja jednostavnijeg i učinkovitijeg zapošljavanja osoba s invaliditetom, pružanja   
radno-terapeutske pomoći i uključivanja u društvenu zajednicu na ravnopravnoj osnovi s drugim osobama.

Konvencijom UN je priznato pravo na rad osobama s invaliditetom na istovjetnoj osnovi s ostalim osobama, što između ostaloga uključuje pravo i mogućnost da žive od svojega rada, odnosno da im se omogući uključivanje na tržište rada.

U Republici Hrvatskoj doneseni su propisi kojima se potiče zapošljavanje osoba s invaliditetom, kao i održavanje njihove zapošljivosti. No, unatoč zakonskim, administrativnim i drugim aktivnostima na državnoj razini, uočeno je da to nije dovoljno da bi se kompenzirala smanjena radna učinkovitost u odnosu na ostale radnike koji se zapošljavaju na tržištu rada.

S obzirom na navedeno, Grad Zagreb, u okviru svojeg godišnjeg proračuna, osigurava financijska sredstva koja dodjeljuje ustanovama i trgovačkim društvima koja na dugotrajnoj osnovi zapošljavaju najmanje 51% osoba s invaliditetom u odnosu na ukupan broj zaposlenih osoba koje se ne mogu zaposliti na otvorenom tržištu rada.

**2. Davatelj potpore**

Grad Zagreb, Gradski ured za socijalnu zaštitu i osobe s invaliditetom, Trg S. Radića 1, Zagreb.

**3. Pravna osnova**

Zakon o državnim potporama (Narodne novine 47/14);

Zakon o profesionalnoj rehabilitaciji i zapošljavanju osoba s invaliditetom (Narodne novine 157/13);

Nacionalna strategija izjednačavanja mogućnosti za osobe s invaliditetom od 2007. do 2015. godine (Narodne novine 63/07);

Zagrebačka strategija izjednačavanja mogućnosti za osobe s invaliditetom u razdoblju od 2011. do 2015. (Službeni glasnik Grada Zagreba 5/11).

**4. Propisi za odobravanje i ocjenu državne potpore**

Prijedlog programa državne potpore za zapošljavanje osoba s invaliditetom za razdoblje od 2015. do 2020. dostavlja se Ministarstvu financija temeljem članka 9. stavka 1. Zakona o državnim potporama (Narodne novine 47/14) radi davanja mišljenja o usklađenosti sadržaja navedenog Prijedloga programa s pravilima o državnim potporama.

Prijedlog programa državne potpore za zapošljavanje osoba s invaliditetom predviđa dodjelu državne potpore iz članaka 33. i 34. Uredbe Komisije br. 651/2014., od 17. lipnja 2014., kojom se određene kategorije potpora ocjenjuju spojive s unutarnjim tržištem u primjeni članaka 107. i 108. Ugovora (Službeni list EU broj L 187/1, od 26. lipnja 2014., dalje: Uredba o općem skupnom izuzeću) koje se odnose na dodjelu potpora za radnike s invaliditetom.

**5. Naziv potpore**

Program državne potpore za zapošljavanje osoba s invaliditetom (dalje: Program) je akt na temelju kojeg se unaprijed neodređenim korisnicima državne potpore dodjeljuju državne potpore, bez daljnjih mjera provedbe. Državna potpora dodjeljuje se poduzetnicima definiranim u aktu na općenit i apstraktan način na neodređeno vremensko razdoblje i/ili u neograničenom iznosu.

**6. Definicija "radnika s invaliditetom"**

Radnik s invaliditetom je svaka osoba koja je u skladu s nacionalnim pravom priznata kao radnik s invaliditetom ili osoba koja ima dugoročno fizičko, mentalno, intelektualno ili osjetilno oštećenje koje u međudjelovanju s raznim zaprekama može umanjiti puno i učinkovito sudjelovanje te osobe u radnom okruženju, ravnopravno s ostalim radnicima.

**7. Korisnici**

Potpore će se dodijeliti malim, srednjim i velikim poduzetnicima, sa sjedištem na području Grada Zagreba, registriranim kao zaštitna radionica koji zapošljavaju najmanje 51% osoba s invaliditetom kako to proizlazi iz članka 20. Zakona o profesionalnoj rehabilitaciji i zapošljavanju osoba s invaliditetom (Narodne novine 157/13).

Pod pojmom mali i srednji poduzetnici podrazumijevaju se subjekti koji zadovoljavaju uvjete utvrđene u Prilogu I. Uredbe o općem skupnom izuzeću.

Pod pojmom veliki poduzetnici podrazumijevaju se subjekti koji ne zadovoljavaju uvjete utvrđene u članku 2. Priloga I. Uredbe o općem skupnom izuzeću.

Potpora se temeljem ovog programa ne može dodijeliti poduzetniku u teškoćama.

Smatra se da je poduzetnik u teškoćama ako ispunjava uvjete sukladno članku 2., točki 18. Uredbe o općem skupnom izuzeću.

Za velikog poduzetnika u teškoćama smatrat će se da je u teškoćama ako ispunjava sve prethodno navedene uvjete za male i srednje poduzetnike kao i uvjet iz točke 20. Smjernica o državnim potporama za sanaciju i restrukturiranje nefinancijskih poduzetnika u teškoćama (Službeni list EU broj C 249/1 od 31.07.2014.).

Temeljem ovog programa potpora se neće odobriti za kategorije potpora sukladno članku 1., točki 2. ("a", "b", "c", "d"), točki 3. ("a", "b", "c", "d", "e"), točki 4. (""a", "b","c") i točki 5. ("a", "b", "c") Uredbe o općem skupnom izuzeću.

**8. Trajanje Programa**

Ovaj će se program primjenjivati za razdoblje od 1. siječnja 2015. do 31. prosinca 2020.

**9. Instrument potpore**

Instrument dodijele potpore je subvencija za zapošljavanje radnika s invaliditetom u obliku kompenzacije dijela troška plaće zbog smanjene proizvodnosti koja je posljedica utvrđene invalidnosti (članak 33. Uredbe o općem skupnom izuzeću) i subvencija u obliku nadoknade dodatnih troškova zapošljavanja radnika s invaliditetom (članak 34. Uredbe o općem skupnom izuzeću).

**10. Intenzitet potpore i opravdani troškovi**

Potpore za zapošljavanje radnika s invaliditetom u obliku subvencija za plaće sukladno članku 33. Uredbe o općem skupnom izuzeću, dodijelit će se sukladno sljedećim uvjetima:

(i) Intenzitet potpora za zapošljavanje radnika s invaliditetom u obliku subvencija za plaće ne premašuje 75% prihvatljivih troškova plaća u razdoblju tijekom kojeg je radnik s invaliditetom zaposlen.

Trošak plaće je ukupan iznos koji korisnik potpore stvarno mora platiti za dotična radna mjesta, a koji se u određenom razdoblju sastoji od bruto plaće prije poreza i obveznih doprinosa u koju su uključeni svi porezi i doprinosi kao i materijalna prava predviđena ugovorom o radu, pravilnikom o radu ili kolektivnim ugovorom.

(ii) Prihvatljivi troškovi su troškovi plaća u razdoblju tijekom kojega je radnik s invaliditetom zaposlen.

(iii) Ako zapošljavanje nije neto povećanje broja zaposlenika kod dotičnog poduzetnika u odnosu na prosjek za proteklih dvanaest mjeseci, radna mjesta ispražnjena su zbog dobrovoljnog odlaska, invalidnosti, umirovljenja zbog dobi, dobrovoljnog smanjenja radnog vremena ili zakonskog odlaska zbog povrede radne obveze, a ne kao posljedica viška radne snage.

Grad Zagreb će korisnicima isplaćivati subvenciju plaće za radnike s invaliditetom u tekućem mjesecu za prethodni mjesec, a korisnik potpore će svaka tri mjesecaza koji je dobio subvenciju, Gradu Zagrebu dostaviti izvješće o namjenskom korištenju subvencije, odnosno obavijestiti Grad Zagreb ako je došlo do određenih promjena, a osobito ako se to odnosi na smanjenje/povećanje broja radnika za koje se isplaćuje subvencija.

Potpore za nadoknadu dodatnih troškova zapošljavanja radnika s invaliditetom sukladno članku 34. Uredbe o općem skupnom izuzeću:

(i) Intenzitet potpora za nadoknadu dodatnih troškova zapošljavanja radnika s invaliditetom ne premašuje 100% prihvatljivih troškova.

(ii) Prihvatljivi troškovi su, osim troškova plaća iz članka 33. Uredbe o općem skupnom izuzeću za zapošljavanje radnika s invaliditetom u obliku subvencija za plaće, prihvatljivi troškovi za nadoknadu dodatnih troškova zapošljavanja radnika s invaliditetom, a to su:

- troškovi zapošljavanja osoblja isključivo za vrijeme provedeno u pružanju pomoći radnicima s invaliditetom i u osposobljavanju tog osoblja za pružanje pomoći radnicima s invaliditetom (Prilog 3. ovog programa).

Grad Zagreb će korisnicima isplaćivati subvenciju plaće za osoblje koje isključivo pomaže prilikom obavljanja poslova radnicima s invaliditetom, u tekućem mjesecu za prethodni mjesec, a korisnik potpore će svaka tri mjesecaza koji je dobio subvenciju, Gradu Zagrebu dostaviti izvješće o namjenskom korištenju subvencije, odnosno obavijestiti Grad Zagreb ako je došlo do određenih promjena, a osobito ako se to odnosi na smanjenje/povećanje broja osoblja ili smanjenje/povećanje utrošenog vremena za koje se isplaćuje subvencija. Iznos ove vrste subvencije zavisi od duljine radnog vremena utrošenog za pomoć radniku s invaliditetom, izraženom u postotku od ukupnog radnog vremena;

- troškovi prilagodbe ili nabave opreme, odnosno nabave i provjere računalnih programa koje upotrebljavaju radnici s invaliditetom, uključujući prilagođenu ili pomoćnu tehnološku opremu; koji su dodatni u odnosu na one koje bi korisnik snosio da zapošljava radnike bez invaliditeta;

- troškovi prilagodbe poslovnih prostorija;

- troškovi izravno povezani s prijevozom radnika s invaliditetom na radno mjesto i u odnosu na s radom povezane djelatnosti;

- troškovi plaća za sate koje je radnik s invaliditetom proveo na oporavku;

- troškovi izgradnje, ugradnje ili modernizacije proizvodnih jedinica dotičnog poduzetnika te svi troškovi administracije i prijevoza, pod uvjetom da su ti troškovi izravna posljedica zapošljavanja radnika s invaliditetom.

Za posljednjih pet alineja korisnik potpore će svaka tri mjeseca izvještavati Grad Zagreb o namjenskom korištenju isplaćene subvencije (Prilog 4. ovog programa).

**11. Iznos potpore**

Planira se odobriti potpore u iznosu do 30.000.000,00 kuna godišnje uz uvjet da bruto ekvivalent potpore ne premašuje pragove potpora iz članka 4. stavka 1. ("p" i "q") Uredbe o općem skupnom izuzeću.

Za cjelokupno razdoblje od 2015. do 2020. planira se iznos do 150.000.000,00 kuna.

Od navedenog iznosa planira se do 15.000.000,00 kuna dodijeliti za subvencije troškova plaća zapošljavanja radnika s invaliditetom i do 15.000.000,00 kuna za dodatne troškove zapošljavanja radnika s invaliditetom.

Sredstva za 2015. planirana su u Proračunu Grada Zagreba za 2015. u iznosu od 29.000.000,00 kuna, Aktivnost A100002., Zapošljavanje osoba s invaliditetom, 351 Subvencije trgovačkim društvima u javnom sektoru, a sredstva za razdoblje od 2016. do 2020. bit će planirana u proračunima Grada Zagreba za svaku pojedinu godinu.

**12. Zbrajanje potpora**

Potpore po ovom programu, kako je utvrđeno u člancima 33. i 34. Uredbe o općem skupnom izuzeću, mogu se zbrajati s ostalim potporama izuzetim temeljem Uredbe o općem skupnom izuzeću u odnosu na iste prihvatljive troškove koji premašuju najviši primjenjivi prag na temelju Uredbe, pod uvjetom da zbrojem intenzitet potpore ne premašuje 100% mjerodavnih troškova u svakom razdoblju tijekom kojeg su dotični radnici zaposleni.

**13. Učinak poticaja**

Učinak poticaja po ovom programu je zadovoljen ako potpora za zapošljavanje radnika s invaliditetom u obliku subvencije troška plaća dovede do neto povećanja broja zaposlenih radnika s invaliditetom sukladno članku 33. Uredbe o općem skupnom izuzeću i ako potpora za nadoknadu dodatnih troškova zapošljavanja radnika s invaliditetom bude sukladna opravdanim troškovima iz članka 34. Uredbe o općem skupnom izuzeću.

Navedeno proizlazi iz članka 6. točke 5. ("c" i "d") Uredbe o općem skupnom izuzeću.

**14. Provedba Programa**

U cilju provedbe ovog programa za svaku iduću proračunsku godinu objavit će se javni poziv, a Grad Zagreb će ocijeniti svaki zaprimljeni zahtjev te ako zahtjev zadovoljava uvjete iz Programa donijet će odluku o dodjeli potpora. Obvezni dio zahtjeva su planske veličine zatraženih subvencija za koje se na određeni način trebaju koristiti podaci dani u prilozima 2., 3. i 4. ovog programa.

Provedba Programa odvijat će se transparentno sukladno članku 5. i članku 9. Uredbe o općem skupnom izuzeću.

Grad Zagreb će radi transparentnosti, osigurati dostupnost cjelovitog teksta Programa, za cijelo vrijeme njegova trajanja, na web stranici Grada Zagreba ([www.zagreb.hr](http://www.zagreb.hr)).

Grad Zagreb će jednom godišnje dostavljati Ministarstvu financija podatke o dodijeljenim potporama.

Grad Zagreb će, sukladno članku 12. Uredbe o općem skupnom izuzeću, čuvati 10 godina sve podatke o dodijeljenim potporama po ovom programu, a rok čuvanja počinje teći od datuma kada je dodijeljena posljednja potpora.

**15. Javni poziv**

***I. Uvjeti***

Javnim pozivom pravo na dodjelu državne potpore temeljem ovog programa mogu ostvariti mali, srednji i veliki poduzetnici koji kumulativno ispunjavaju sljedeće uvjete:

- da imaju sjedište na području Grada Zagreba i da su registrirani na Trgovačkom sudu u Zagrebu,

- da su registrirani kao zaštitna radionica te sukladno tome zapošljavaju najmanje 51% osoba s invaliditetom u odnosu na ukupan broj zaposlenika.

Pravo na dodjelu državne potpore neće moći ostvariti poduzetnici sukladno točki 7. ovog programa.

***II. Sadržaj prijave na javni poziv***

Sadržaj prijave na javni poziv:

1. ispunjen, potpisan i ovjeren zahtjev za dodjelu državnih potpora (Prilog 1),

2. izvadak iz sudskog registra Trgovačkog suda u Zagrebu ne stariji od 6 mjeseci (original ili ovjereni primjerak),

3. dokaz da korisnik ima status zaštitne radionice (izdaje ga Zavod za profesionalnu rehabilitaciju i zapošljavanje osoba s invaliditetom),

4. dokaz da se protiv fizičke osobe koja je zakonski zastupnik pravne osobe ne vodi kazneni postupak, dakle da nije potvrđena optužnica i da nije izrečena nepravomoćna osuđujuća presuda za kaznena djela za koja je zapriječena novčana kazna ili kazna zatvora (uvjerenje o kaznenom postupku), ne starije od 30 dana,

5. potvrda suda da nad korisnikom potpore nije pokrenut stečajni postupak ili postupak predstečajne nagodbe, ne starija od 30 dana,

6. ovjerena izjava dana pod materijalnom i kaznenom odgovornošću da poduzetnik:

- nije u likvidaciji,

- nije u teškoćama sukladno Uredbi o općem skupnom izuzeću,

- da ne podliježe izvanrednom povratu sredstava slijedom prethodne odluke Europske komisije kojom se potpora ocjenjuje nezakonitom i neusklađenom sa zajedničkim tržištem,

7. BON 1 i BON 2,

8. potvrda o ispunjavanju obveza koje se odnose na plaćanje socijalnih doprinosa, poreza i prireza, te da poduzetnik nema nepodmirenih obveza prema svojim zaposlenicima po bilo kojoj osnovi (dokazuje se ovjerenom izjavom o ispunjavanju obveza koje se odnose na plaćanje socijalnih doprinosa, poreza i prireza, te da poduzetnik nema nepodmirenih obveza prema svojim zaposlenicima po bilo kojoj osnovi),

9. ispunjena, potpisana i ovjerena tabela iz Priloga 2 o ukupnoj subvenciji za zaposlene radnike s invaliditetom za prethodnu godinu,

10. ispunjena, potpisana i ovjerena tabela iz Priloga 2 o traženim subvencijama za zaposlene radnike s invaliditetom za svaku proračunsku godinu za koju se dodjeljuje državna potpora uz kopije rješenja/dokaza o invaliditetu,

11. ispunjena, potpisana i ovjerena tabela iz Priloga 3 o traženim subvencijama za kompenzaciju bruto plaće osoblja za pomoć radnicima s invaliditetom za svaku proračunsku godinu za koju se dodjeljuje državna potpora uz kopije odgovarajućih dokumenata koji dokazuju u kojem postotku osoblje pomaže radnicima s invaliditetom tijekom rada,

12. ispunjena, potpisana i ovjerena tabela iz Priloga 4 o traženim subvencijama za troškove prilagodbe radnog mjesta, poslovnih prostora, opreme, troškova administracije i prijevoza osoba s invaliditetom za svaku proračunsku godinu za koju se dodjeljuje državna potpora.

Prijava mora sadržavati svu navedenu dokumentaciju uz propisane obrasce i tabele.

***III. Rok i mjesto za podnošenje prijave***

Rok za podnošenje prijave je osam (8) dana od dana objave javnog poziva.

Prijavu na javni poziv treba dostaviti u zatvorenoj omotnici s naznakom Ne otvaraj - prijava za dodjelu državnih potpora temeljem programa državne potpore za zapošljavanje osoba s invaliditetom na adresu: Grad Zagreb, Gradski ured za socijalnu zaštitu i osobe s invaliditetom, za Povjerenstvo za dodjelu državnih potpora za zapošljavanje osoba s invaliditetom, Trg Stjepana Radića 1, 10000 Zagreb.

Prijave na javni poziv treba dostaviti preporučenom pošiljkom na gornju adresu ili u pisarnicu gradske uprave.

***IV. Odabir korisnika***

Postupak odabira korisnika državnih potpora provest će Povjerenstvo za dodjelu državnih potpora za zapošljavanje osoba s invaliditetom.

Gradonačelnik Grada Zagreba, na prijedlog Povjerenstva, donosi zaključak o odabiru korisnika državne potpore.

Neće biti uzeta u razmatranje prijava na javni poziv koja:

- ne zadovoljava uvjete za prijavu na javni poziv iz ovoga programa,

- ne sadrži svu potrebnu dokumentaciju koja je u programu navedena kao obvezna,

- nije dostavljena na način koji je određen u ovom programu,

- nije podnesena u roku koji je naveden u ovom programu.

Rezultati javnog poziva bit će objavljeni na web stranici Grada Zagreba ([www.zagreb.hr](http://www.zagreb.hr)) u roku od osam (8) dana od dana donošenja zaključka o odabiru.

Svi poduzetnici koji podnesu prijavu na javni poziv bit će pisano obaviješteni o rezultatima njihove prijave.

***V. Pravo prigovora***

Poduzetnik koji je sudjelovao u javnom pozivu za dodjelu državnih potpora može podnijeti prigovor na zaključak o odabiru korisnika državne potpore.

Prigovor se podnosi gradonačelniku Grada Zagreba preko Gradskoga ureda za socijalnu zaštitu i osobe s invaliditetom, u roku od osam (8) dana od dana primitka zaključka o odabiru korisnika državne potpore.

O prigovoru odlučuje gradonačelnik Grada Zagreba.

***VI. Potpisivanje ugovora***

Poduzetnicima kojima se odobri državna potpora sklopit će s Gradom Zagrebom ugovor o dodjeli potpore kojim će se regulirati međusobna prava i obveze korisnika državne potpore i Grada Zagreba (dinamika, visina, rok i način isplate potpore, način i dinamika izvješćivanja, obveza vraćanja neutrošenih sredstava i drugo).

Ovaj će program biti objavljen u Službenom glasniku Grada Zagreba, a primjenjuje se od 1.1.2015.

KLASA: 021-05/14-01/458

URBROJ: 251-01-05-14-4

Zagreb, 22. prosinca 2014.

**PREDSJEDNIK**

**GRADSKE SKUPŠTINE**

**Darinko Kosor, v.r.**

Prilog 1.

**ZAHTJEV ZA DODJELU DRŽAVNIH POTPORA**

|  |  |  |  |  |  |  |
| --- | --- | --- | --- | --- | --- | --- |
| **1. OSNOVNI PODACI** | | | | | | |
| 1.1. Puni naziv podnositelja: | | | | | |  |
| 1.2. Organizacijski oblik (trgovačko društvo, ustanova i dr.) | | | | | |  |
| 1.3. OIB (osobni identifikacijski broj) podnositelja: | | | | | |  |
| 1.4. MBS (matični broj subjekta) podnositelja: | | | | | |  |
| 1.5. Osnovna djelatnost podnositelja: | | | | | |  |
| 1.6. Adresa podnositelja: (ulica, broj, mjesto, poštanski broj): | | | | | |  |
| 1.7. Broj telefona: | | | | | |  |
| 1.8. Faks: | | | | | |  |
| 1.9. Mobitel: | | | | | |  |
| 1.10. Broj žiro-računapodnositelja (IBAN broj)**:** | | | | | |  |
| 1.11. Ime i prezime odgovorne osobe podnositelja | | | | | |  |
| **2. MJERA ZA KOJU SE TRAŽI POTPORA** | | | | | | |
|  | 1. | Potpore za zapošljavanje radnika s invaliditetom u obliku subvencija za plaće | | | | |
|  | 2. | Potpore za nadoknadu dodatnih troškova zapošljavanja radnika s invaliditetom | | | | |
|  | 1. | Ukupan iznos potpora koji se traži za mjeru 1. |  | | | |
|  | 2. | Ukupan iznos potpora koji se traži za mjeru 2. |  | | | |
|  | | | |  |  | |
| Mjesto i datum | | | |  | Potpis odgovorne osobe | |
|  | | | |  |  | |
|  | | | |  | M.P. | |

Prilog 2.

**Obračun ukupne subvencije za zaposlene radnike s invaliditetom za \_\_\_\_\_\_ god.**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Redni br. | Naziv radnog mjesta | Ime i prezime radnika | Ukupan iznos bruto plaće\* | Subvencija za  zdrav. osiguranje | Subvencija za  zapošljavanje osoba s invaliditetom | Subvencija koja se traži od  Grada | Ostale tražene subvencije | Ukupno subvencija  (5+6+7+8) | Ispražnjeno  radno mjesto \*\* | Popunjeno  radno mjesto \*\*\* | Iznos subvencija ukupno u % |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
| **ukupno** |  |  |  |  |  |  |  |  |  |  |  |

\* iznos bruto plaće uvećan za materijalna prava po kolektivnom ugovoru

\*\* sa X označiti radno mjesto

\*\*\* sa X označiti radno mjesto koje je bilo popunjeno iz kolone 10 ili ako se radi o novootvorenom radnom mjestu

|  |  |  |  |  |
| --- | --- | --- | --- | --- |
|  | Mjesto i datum |  | Potpis odgovorne osobe |  |
|  |  |  |  |  |
|  |  |  | M.P. |  |

Prilog 3.

**Iznos kompenzacije bruto plaće osoblja za pomoć radnicima s invaliditetom za \_\_\_\_\_ god.**

|  |  |  |  |  |  |
| --- | --- | --- | --- | --- | --- |
| Redni br. | Naziv radnog mjesta | Ime i prezime radnika za pomoć osobama s invaliditetom | Ukupan iznos bruto plaće\* | Iznos priznatog  troška u % \*\* | Iznos priznatog troška  u kn |
| 1 | 2 | 3 | 4 | 5 | 6 |
|  |  |  |  |  |  |
|  |  |  |  |  |  |
| **ukupno** |  |  |  |  |  |

\* iznos bruto plaće uvećan za materijalna prava po kolektivnom ugovoru

\*\* iznos priznatog troška određen je na osnovi utrošenog vremena osoblja za radnika kojemu je potrebna pomoć

|  |  |  |
| --- | --- | --- |
|  |  |  |
| Mjesto i datum |  | Potpis odgovorne osobe |
|  |  |  |
|  |  | M.P. |

Prilog 4.

**Iznos troškova prilagodbe radnog mjesta, poslovnih prostora, opreme, troškova administracije i prijevoza u \_\_\_\_\_\_ god.**

|  |  |  |  |
| --- | --- | --- | --- |
| Redni br. | Opis troška | Opravdani iznos  troška u kn | Subvencionirani iznos  opravdanog troška |
| 1 | 2 | 3 | 4 |
|  |  |  |  |
|  |  |  |  |
| **ukupno** |  |  |  |

|  |  |  |
| --- | --- | --- |
|  |  |  |
| Mjesto i datum |  | Potpis odgovorne osobe |
|  |  |  |
|  |  | M.P. |